На основу члана 43 став 1 тачка 5 Закона о запошљавању и осигурању за случај незапослености („Сл. гласник РС“, бр. 36/09, 88/10, 38/15, 113/17 - др. закон и 113/17), члана 11 став 1 тачка 3 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09 и 32/13), Националног акционог плана запошљавања за 2020. годину („Сл. гласник РС“, бр. 94/19) и чл. 67, 104 и 129 Правилникa о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15, 5/17 и 9/18) Локалног акционог плана запошљавања општине Ћићевац за 2020.годину и Споразума о уређивању међусобних права и обавеза у реализацији програма или мера активне политике запошљавања у 2020.години ( бр. 1308-101-5/2020 од 28.05.2020.год.)

**НАЦИОНАЛНА СЛУЖБА ЗА ЗАПОШЉАВАЊЕ И ОПШТИНА ЋИЋЕВАЦ**

**Расписују**

**ЈАВНИ ПОЗИВ**

**ЗА РЕАЛИЗАЦИЈУ ПРОГРАМА СТИЦАЊА ПРАКТИЧНИХ ЗНАЊА**

**У 2020. ГОДИНИ**

**I ОСНОВНЕ ИНФОРМАЦИЈЕ**

Програм стицања практичних знања подразумева стицање практичних знања и вештина незапосленог обављањем конкретних послова код послодавца који припада приватном сектору.

У програм се могу укључити незапослена лица из следећих категорија:

* лица без завршене средње школе, односно без квалификација, укључујући и лица која су завршила функционално основно образовање одраслих,
* лица из категорије вишкова запослених и лица која се налазе на евиденцији незапослених Националне службе за запошљавање (у даљем тексту: Национална служба) дуже од 18 месеци - са најмање средњим нивоом квалификација, без обзира на врсту квалификације и радно искуство, а која немају адекватна и применљива знања, вештине и компетенције за обављање конкретних послова.

Програм стицања практичних знања подразумева процес учења у циљу стицања практичних знања и вештина за рад на конкретним пословима, у трајању од 3 месеца, у складу са достављеним програмом послодавца, ареализује се кроз:

1. заснивање радног односа **на одређено време:**

* послодавац остварује право на накнаду трошкова зараде за укљученo лицe у трајању од **3 месеца** иима обавезу да задржи лице у радном односу још **3 месеца** након завршетка програма (укупно трајање 6 месеци);

1. заснивање радног односа **на неодређено време** (на почетку програма или до истека трећег месеца, односно завршетка програма):

* послодавац остварује право на накнаду трошкова зараде за укљученo лицe у трајању од **3 месеца** и има право на накнаду трошкова зараде за још 3 месеца, односно у укупном трајању од **6 месеци**; послодавац има обавезу да задржи лице у радном односу још најмање **6 месеци** након истека периода финансирања (укупно трајање 12 месеци).

Послодавцу за време стицања знања и вештина за рад, Национална служба и Општина рефундирају на месечном нивоу нето зараду лица у износу од **31.000,00** динара (за пун фонд радних часова) и припадајући порез и доприносе за обавезно социјално осигурање, у трајању од 3 или 6 месеци (у зависности од врсте радног односа).

Средства додељена по основу програма стицања практичних знања су **de minimis** државна помоћ.

**II УСЛОВИ УЧЕШЋА**

Право учешћа у реализацији програма стицања практичних знања може да оствари послодавац под условом:

* да припада приватном сектору (удео приватног капитала у власничкој структури 100%);
* има регистровано пословно седиште или организациону јединицу на подручју општине Ћићевац;
* да је у дозвољеном оквиру опредељеног износа за de minimis државну помоћ у текућој фискалној години и претходне две фискалне године у складу са прописима за доделу државне помоћи;
* да има програм стицања практичних знања којима треба да овлада лице;
* да измирује обавезе по основу пореза и доприноса за обавезно социјално осигурање у законским роковима;
* да у последњих шест месеци није био дуже од 30 дана непрекидно евидентиран у регистру дужника принудне наплате Народне банке Србије;
* да је измирио раније уговорне и друге обавезе према Националној служби , осим за обавезе чија је реализација у току, уколико исте редовно измирује;
* да на конкретним пословима запошљава незапосленог са евиденције Националне службе,филијала Крушевац, и са пребивалиштем на подручју општине Ћићевац, а из категорије лица дефинисане овим јавним позивом и у складу са важећим актима Националне службе, који задовољава опште и посебне услове за укључивање у програм, и:
* нема искуства и знања за обављање послова за које се организује стицање практичних знања и вештина,
* није био/ла у радном односу код послодавца - подносиоца захтева у периоду од 6 месеци пре подношења захтева;
* да има одговарајуће кадровске капацитете, односно:
* има запосленог ментора (са пуним месечним фондом радних сати) са најмање средњом школом, а у складу са нивоом квалификације захтеваном у стандарду посла, који поседује знања и вештине у складу са захтевима посла, односно има сертификате, лиценце, потврде као доказ стручности у областима за које ће бити задужен и има најмање 18 месеца радног искуства на истим или сличним пословима за које лице стиче практична знања и вештине,
* за лица без завршене средње школе, односно без квалификација, ментор може да има завршену основну школу, уколико испуњава све остале наведене услове из претходног става;
* да има техничке, просторне и друге капацитете за реализацију програма, односно да радни простор, техничка средства и опрема по функционалности одговарају захтевима посла и у складу су са радним местом за које лица стичу практична знања и вештине, као и да обезбеди све услове у складу са прописима о безбедности и заштити на раду.

**Пре укључивања у програм Национална служба врши проверу испуњености законских и услова Јавног позива за незапослена лица.**

**III ПОДНОШЕЊЕ ЗАХТЕВА**

**Документација** **за подношење захтева:**

* захтев за учешће у програму на прописаном обрасцу ;
* обавештење подносиоца захтева о раније примљеној државној помоћи мале вредности, на прописаном обрасцу Националне службе;
* фотокопија решења надлежног органа о упису у регистар, уколико подносилац захтева није регистрован у Агенцији за привредне регистре; уколико делатност обавља изван седишта послодавца (издвојено место), односно у издвојеном организационом делу (огранак) - извод из регистра или одлука надлежног органа о образовању организационог дела;
* уколико подносилац захтева програм реализује на локацији изван свог седишта, односно организационог дела, потребно је да достави доказ о локацији на којој се реализује програм (споразум о пословно-техничкој сарадњи, уговор о закупу простора и сл.);
* уверење Пореске управе о измиреним обавезама на име пореза и доприноса до месеца који претходи месецу у коме је поднет захтев - за послодавца који паушално измирује пореске обавезе, *и/или*

извод из појединачне пореске пријаве о обрачунатим порезима и доприносима, штампан из електронске базе података Пореске управе (ЕБП-ПУРС), потписан од стране послодавца, за последњи месец који је исплаћен, а у складу са законским роком;

* извод из акта о систематизацији и организацији послова за које ће лице стицати практична знања и вештине или опис послова, у случају да послодавац нема законску обавезу усвајања акта о систематизацији и организацији послова;
* доказ о кадровским капацитетима подносиоца захтева:
* доказ о квалификацијама ментора (диплома, сертификат, лиценце...)
* доказ о дужини радног искуства ментора на пословима за које лице стиче практична знања и вештине (уговор о раду, потврда послодавца о радном искуству и сл.).

Национална служба задржава право да тражи и друге доказе релевантне за одлучивање о захтеву подносиоца.

**Начин подношења захтева**

Захтев за учешће у програму подноси се Национaлној служби, филијала Крушевац, непосредно или путем поште, на прописаном обрасцу који се може добити у надлежној организационој јединици Национaлне службе или преузети са сајтова [www.nsz.gov.rs](http://www.nsz.gov.rs/) и [www.cicevac.rs](http://www.cicevac.rs/)

**IV ДОНОШЕЊЕ ОДЛУКЕ**

Одлука о одобравању средстава за програм стицања практичних знања доноси се на основу провере, бодовања и рангирања поднетог захтева за учешће у програму.

У циљу провере испуњености услова из Јавног позива, Национална служба ће извршити службени обилазак послодавца.

**Бодовање поднетих захтева**

Приликом бодовања захтева који су испунили услове из јавног позива узимају се у обзир следећи критеријуми:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **БОДОВНА ЛИСТА** | | | | | | | | |
| **Бр.** | **Критеријуми** | | | | | | **Бодови** | |
| 1. | **Кадровски капацитети**  (радно искуство ментора) | | | Више од 60 месеци | | 20 | | |
| Од 36 до 60 месеци | | 10 | | |
| Од 18 до 36 месеци | | 5 | | |
| 2. | **Делатност послодавца** (претежна) | | | Производна | | 20 | | |
| Услужна | | 10 | | |
| Остало | | 5 | | |
| 3. | **Дужина обављања делатности** | | | Пословање дуже од 5 година | | 20 | | |
| Пословање од 3 до 5 година | | 15 | | |
| Пословање од 1 до 3 године | | 10 | | |
| Пословање до 1 године | | 5 | | |
| 4. | **Претходно коришћена средства Националне службе по програму стицања практичних знања\*** | Проценат запослених лица по завршетку уговорне обавезе\*\* | Више од 50% запослених лица | | 40 | | | |
| Запослено до 50% лица | | 20 | | | |
| Није било запослених | | 0 | | | |
| Послодавац раније није користио финансијска средства или уговорна обавеза послодавца још траје | Да | | 40 | | | |
| **МАКСИМАЛАН БРОЈ БОДОВА** | | | | | | | | **100** |

\*Критеријум „Претходно коришћена средства Националне службе по програму стицања практичних знања“ односи се на програм стицања практичних знања спроведен по јавним позивима у 2017, 2018. и 2019. години, које је финансирала делимично или у целости Национална служба.

\*\*Критеријум „Проценат запослених лица по завршетку уговорне обавезе“ подразумева однос броја лица која су у периоду од 6 месеци након завршетка уговорних обавеза задржана у радном односу код истог или су засновала радни однос код другог послодавца и броја лица која су била укључена у програм код подносиоца захтева. Наведене податке Национална служба ће утврдити на основу увида у базу података из свог информационог система.

Уколико више послодаваца оствари исти број бодова применом наведених критеријума, предност ће се дати послодавцу који је остварио већи број бодова код критеријума „Претходно коришћена средства Националне службе по програму стицања практичних знања“, затим „Кадровски капацитети“, затим „Делатност послодавца (претежна)“, „Дужина обављања делатности послодавца“. Уколико постоји већи број захтева са истим бројем бодова по појединачним критеријумима, одлучиваће се по редоследу подношења захтева.

**Динамика одлучивања**

Одлука о одобравању средстава доноси се у року од 30 дана од дана пријема захтева. Изузетно, захтеви који испуњавају услове Јавног позива, а по којима није позитивно одлучено у наведеном року, могу бити поново узети у разматрање уколико се за то стекну услови.

Национална служба задржава право да приликом одлучивања по поднетом захтеву изврши корекцију броја тражених лица, у складу са расположивом квотом која је опредељена за филијалу.

**V ЗАКЉУЧИВАЊЕ УГОВОРА**

Национална служба, општина Ћићевац и послодавац у року од 45 дана од дана доношења одлуке о одобравању средстава закључују уговор, којим уређују међусобна права и обавезе. У случају да од датума доношења одлуке до краја календарске године у којој је донета одлука има мање од 45 дана, уговор између Националне службе, Општине и послодавца мора бити закључен до краја календарске године.

Послодавац је у обавези да пре закључивања уговора достави Националној служби уговор о раду са лицем. Датум заснивања радног односа са лицем мора бити после датума доношења одлуке о одобравању средстава.

**Документација за закључивање уговора са послодавцем**

У циљу закључивања уговора послодавац је у обавези да достави и одговарајућа средства обезбеђења уговорних обавеза, и то:

**1.** **За** **предузетника**:

* + за одобрена средства у износу до 2.000.000,00 динара - две истоветне бланко трасиране менице корисника средстава са два жиранта и меничним овлашћењима;
  + за одобрена средства у износу од 2.000.001,00 динар и више - банкарска гаранција у вредности одобрених средства за трошкове оспособљавања са роком важења од 18 месеци од дана издавања.

**2.** **За** **правно** **лице**:

* + за одобрена средства у износу до 2.000.000,00 динара - две истоветне бланко соло менице са меничним овлашћењима;
  + за одобрена средства у износу од 2.000.001,00 динар и више - банкарска гаранција у вредности одобрених средства са роком важења од 18 месеци од дана издавања.

Уз достављена средства обезбеђења неопходно је приложити:

* + потврду о пријему захтева за регистрацију менице (за правна лица);
  + фотокопију картона депонованих потписа код пословне банке, за текући рачун на који ће бити пренета средства на име рефундације зараде лица;
  + фотокопију / очитану личну карту овлашћеног лица корисника средстава/ жиранта и
  + друге доказе у зависности од статуса жиранта.

Жирант може бити свако пословно способно физичко лице које је у радном односу на неодређено време, физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.), пензионер.

**VI ОБАВЕЗЕ ИЗ УГОВОРА**

Послодавац је у обавези да:

* + заснује радни однос са незапосленим ради стицања практичних знања и вештина за рад на конкретним пословима;
* Националној служби достави доказ да је са лицем укљученим у програм на одређено време,до истека трећег месеца, односно завршетка програма, закључио уговор о раду на неодређено време, у циљу остваривања права на накнаду трошкова зараде за још три месеца, односно у укупном трајању од 6 месеци (достављају само послодавци који желе наставак програма са лицем после прва 3 месеца);
  + оспособљава лице за рад на конкретним пословима у трајању од 3 месеца, у складу са програмом стицања практичних знања и вештина;
  + месечно, у складу са законом и законским роковима, обрачунава и исплаћује нето зараду лицу укљученом у програм, најмање у висини одобреног износа;
  + месечно, за месец који претходи текућем месецу, доставља Националној служби захтев за учешће у финансирању зараде и доказе о исплати зараде лицу укљученом у програм и уплати припадајућег пореза и доприноса за обавезно социјално осигурање;
  + изда лицу потврду о стеченом практичном знању за обављање послова са наведеним компетенцијама у областима у којима је лице стекло практична знања и вештине;
  + достави Националној служби копију потврде о стеченом практичном знању;
  + задржи лице у радном односу најмање 3 месеца по истеку периода стицања практичних знања и вештина, односно 6 месеци након истека периода финансирања;
  + запослена лица не уступа на рад другом послодавцу;
  + у случају престанка радног односа лицу укљученом у програм, заснује радни однос са другим незапосленим лицем који испуњава потребне услове у складу са Јавним позивом, у року до 30 дана од дана престанка радног односа и задржи га у радном односу најкраће до истека уговором предвиђеног рока продуженог за период спроведене замене;
  + омогући Националној служби контролу реализације уговорне обавезе и
  + обавести Националну службу о свим променама које су од значаја за реализацију уговора, у року од 8 дана од дана настанка промене.

У случају да послодавац не реализује обавезе утврђене уговором, дужан је да изврши повраћај исплаћених средства, увећаних за законску затезну камату од датума преноса средстава.

**VII ЗАШТИТА ПОДАТАКА О ЛИЧНОСТИ**

Сви подаци о личности који буду достављени Националној служби биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица Националне службе која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

Национална служба ће чувати податке о личности у року предвиђеним законом, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

**VIII ОСТАЛЕ ИНФОРМАЦИЈЕ**

Информације о програму могу се добити у надлежној организационој јединици Националне службе, или на сајтовима [www.nsz.gov.rs](http://www.nsz.gov.rs/) и [www.cicevac.rs](http://www.cicevac.rs/)

Јавни позив је отворен од дана објављивања на сајтовима Општине и Националне службе , до утрошка расположивих средстава издвојених за ову намену, а најкасније до **30.09.2020**. године.

.